**Tárgy: Csemő Község Önkormányzata**

**2019. évi összesített közbeszerzési**

**tervének elfogadása**

**ELŐTERJESZTÉS**

**Csemő Község Képviselő-testületének**

**2019. március 26-án tartandó ülésére**

**Tisztelt Képviselő-testület!**

A közbeszerzésekről szóló 2015. évi CXLIII. törvény (a továbbiakban Kbt.) 42.§ (1) bekezdésében foglalt előírás alapján az ajánlatkérő legkésőbb március 31. napjáig éves összesített közbeszerzési tervet köteles készíteni az adott évre tervezett közbeszerzésekről.

A közbeszerzési terv nem vonja maga után az abban megadott közbeszerzésre vonatkozó eljárás lefolytatásának kötelezettségét. Az ajánlatkérő a közbeszerzési tervben nem szereplő közbeszerzésre vagy a tervben foglaltakhoz képest módosított közbeszerzésre vonatkozó eljárást is lefolytathatja, ha az általa előre nem látható okból előállt közbeszerzési igény vagy egyéb változás merült fel. Ezekben az esetekben a közbeszerzési tervet módosítani kell az ilyen igény vagy egyéb változás felmerülésekor, megadva a módosítás indokát is.

A Kbt. 15. § (3) bekezdése szerint az egyes beszerzési tárgyak esetében alkalmazandó nem-zeti értékhatárokat a központi költségvetésről szóló törvényben évente kell meghatározni.

A leírtaknak megfelelően a Magyaroroszág 2019. évi központi költségvetéséről szóló 2018. évi L. törvény a 72. §-ában állapítja meg a nemzeti közbeszerzési értékhatárokat. A 2018. évben meghatározott értékhatárokhoz viszonyítva a nemzeti értékhatárok nem változtak.

2019. január 01. és 2019. december 31. közötti időszakra vonatkozó nemzeti közbeszerzési értékhatárokat Magyarország 2019. évi központi költségvetéséről szóló 2018. évi L. törvény 72.-73. §-ai határozzák meg.

2019. január 1. napjától alkalmazandó közbeszerzési értékhatárok önkormányzat ajánlatkérő esetén a következők:

1. A nemzeti közbeszerzési értékhatárok:

a) árubeszerzés esetében 15,0 millió forint és afelett,

b) építési beruházás esetében 25,0 millió forint és afelett,

c) szolgáltatás megrendelése esetében 15,0 millió forint és afelett,

2. Koncessziós beszerzési eljárások esetében a nemzeti közbeszerzési értékhatárok:

a) szolgáltatási koncesszió esetében 30,0 millió forint és afelett.

b) építési koncesszió esetében 100,0 millió forint és afelett,

3. Uniós közbeszerzési értékhatárok:

a) Árubeszerzés esetén: 68.655.860 forint (221.000 euró) és afelett;

b) Építési beruházás esetén: 1.723.541.680 forint (5.548.000 euró) és afelett;

c) Szolgáltatás megrendelése esetén: 68.655.860 forint (221.000 euró) és afelett.

4. Koncessziós beszerzési eljárások esetében az uniós közbeszerzési értékhatárok:

Építési és szolgáltatási koncesszió esetén: 1.723.541.680 forint (5.548.000 euró) és afelett;

A nemzeti értékhatárokat el nem érő beszerzések esetén nem kell közbeszerzési eljárást lefolytatni. A nemzeti értékhatárokat elérő értékű beszerzések esetén a nemzeti eljárásrendben, az uniós értékhatárokat elérő beszerzések esetén pedig az uniós eljárásrendben meghatározott eljárások közül a megfelelőt kell lefolytatni.

Kérem a Tisztelt Képviselő-testületet, hogy az előterjesztést megtárgyalni, és a határozati

javaslatokat elfogadni szíveskedjék!

**határozati javaslat**

**…/2019.(III.26.) határozata**

**Csemő Község Önkormányzata Képviselő-testülete „Csemő Község Önkormányzatának 2019. évi közbeszerzési tervét” az előterjesztés**

**melléklete szerinti tartalommal jóváhagyja.**

**Felkéri a polgármestert, hogy intézkedjen a tervnek a település honlapján történő megjelentetéséről.**

**Határidő: azonnal**

**Felelős: Polgármester**

Csemő, 2019. március 20.

Dr. Lakos Roland

polgármester