**Tárgy: a közösségi együttélés alapvető szabályairól és**

**ezek megsértésének jogkövetkezményeiről szóló rendelet megalkotása**

**ELŐTERJESZTÉS**

**Csemő Község Képviselő-testületének**

**2019. március 26-án tartandó ülésére**

**Tisztelt Képviselő-testület!**

Magyarország helyi önkormányzatairól szóló CLXXXIX. törvény (a továbbiakban: Mötv.) 8. § (2) bekezdése, valamint 143. § (4) bekezdés d) pontja felhatalmazza a helyi önkormányzat képviselő-testületét, hogy rendeletben határozza meg a tiltott közösségellenes magatartásokat, valamint a magatartás elkövetőjével szembeni közigazgatási bírság kiszabásának szabályait.

A most hatályos szabálysértési törvény (2012. évi II. törvény) hatálybalépésével megszűnt a képviselő-testületnek az a hatásköre, amellyel valamely cselekményt vagy mulasztást szabálysértéssé minősíthetett. Az önkormányzatok 2012. május 31-ig kötelesek voltak hatályon kívül helyezni az önkormányzati rendeletekben meghatározott szabálysértési rendelkezéseket. Ettől az időponttól kezdődően önkormányzati rendelet nem szabályozta az egyes korábban szabálysértéseknek minősülő magatartásokat és azok jogkövetkezményeit. Ez azt jelenti, hogy az ilyen magatartást elkövető személyt nem lehet felelősségre vonni.

A hatályos szabálysértési törvény viszonylag szűk körben szabályozza a lakossági együttélést zavaró, sértő magatartásformákat, a közterületek rendjét, emiatt a község lakóinak nyugalma, a közhasználatú területek rendje tisztasága, az életviszonyok rendezettsége céljából szükségesnek tartom a közösségi együttélés szabályait tartalmazó rendelet megalkotását.

A rendeletben azokat a magatartásokat javasoltuk szabályozni, amelyek a lakossági bejelentések és a polgármesteri hivatal dolgozóinak tapasztalatai alapján rendszeresen felmerülnek és problémaként jelentkeznek.

Ezek az alábbiak:

* köztisztasággal kapcsolatos magatartások (az ingatlan tisztántartásának, rágcsáló-, rovar- és gyommentesítésének kötelezettsége került szabályozásra);
* állattartással kapcsolatos magatartások (az ebek és a haszonállatok közterületre jutásának megakadályozását előíró szabályok kerültek megfogalmazásra);
* Környezetvédelemmel kapcsolatos magatartások (ezen belül elsősorban a hulladék nem megfelelő gyűjtése, tűzgyújtással kapcsolatos előírások, tilalmak betartása lett előírva).

A rendelet megalkotásával a lakosság nyugalmát zavaró magatartások szankcionálhatók lesznek, amely elősegíti a jogkövető magatartás érvényesülését.

A rendelet-tervezet a lakosság által elvárt, korábban is érvényesülő, az együttélést elősegítő szabályokat és azok megsértése esetén alkalmazandó szankciókat tartalmazza.

A jogalkotásról szóló 2010. évi CXXX. tv. 17. § (1) bekezdése alapján a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható követelményeit. Az előzetes hatásvizsgálat eredményéről a Képviselő-testületet tájékoztatni kell.

**A fentiek alapján a közösségi együttélés alapvető szabályairól és ezek megsértésének következményeiről szóló rendelet megalkotásáról – az előzetes hatásvizsgálat tükrében – az alábbi tájékoztatást adom:**

**1. Az új rendelet megalkotásának valamennyi jelentősnek ítélt hatása, különösen:**

**1.1. társadalmi, gazdasági, költségvetési hatása:**

Társadalmi hatásként értékelhető: a közösségellenes magatartások meghatározásával, azok rendeletben történő szabályozásával javulhat a közrend, közbiztonság, hiszen megteremtődik a szankcionálás lehetősége, ami visszatartó erőt jelenthet.

**1.2.** A módosításnak **gazdasági hatásával** nem számolhatunk.

**1.3.** A rendelet módosításának **költségvetési kihatása:** az igazgatási bírság önkormányzatot megillető bevétel, amely adók módjára behajtható.

**2.A módosításnak környezeti és egészségügyi következményei:**

A környezeti és egészségügyi következmény a rendelet köztisztaság fenntartásával kapcsolatosan rendelkezései vonatkozásában realizálható. A közvetlen szankcionálás lehetősége megkönnyíti a jogkövető magatartás ösztönzését.

**3. Az adminisztratív terheket befolyásoló hatása:**

A közigazgatási bírság kiszabásával és végrehajtásával kapcsolatos eljárást a jegyző folytatja le.

**4. A jogszabály megalkotásának szükségessége, a jogalkotás elmaradásának várható következményei:**

Magyarországi helyi önkormányzatokról szóló 2011. évi CLXXXIX. törvény 143. § (4) bekezdés d) pontja lévő felhatalmazása alapján az önkormányzatnak rendeletalkotási lehetősége van. Mivel ez csupán lehetőség a rendelet alkotás elmaradásának a kormányhivatal részéről történő törvényességi következménye nincs. Azonban a rendelet alkotás elmaradása esetén szankcionálás nélkül maradnak a korábban az egyes önkormányzati rendeletekben meghatározott kötelezettségek, mulasztások és a közösségi együttélést sértő magatartások.

**5. A jogszabály alkalmazásához szükséges személyi, szervezeti, tárgyi és pénzügyi feltételek:** A tárgyi, pénzügyi feltételek rendelkezésre állnak. Személyi feltételek lsd. 3. pont.

Kérem Tisztelt Képviselőket az előterjesztés megtárgyalására és a rendelet elfogadására.

Csemő, 2019. március 20.

Dr. Lakos Roland

polgármester